Selecţionerul naţionalei de fotbal a Austriei, germanul Ralf Rangnick, l-a inclus pe fundaşul central de origine română Flavius Daniliuc în lotul provizoriu de 29 de jucători pentru EURO 2024, informează marţi site-ul TuttoMercatoWeb, conform Agerpres.
Flavius Daniliuc, în vârstă de 23 de ani, are două selecţii pentru naţionala Austriei. El joacă de la sfârşitul lui ianuarie pentru Red Bull Salzburg. Echipa care a încheiat pe locul 2 ultima ediţie a campionatului Austriei l-a împrumutat de la formaţia italiană Salernitana.
La EURO 2024, Austria nu va conta pe cel mai cunoscut jucător al său din ultimii ani, David Alaba, fundaşul lui Real Madrid, care a fost supus unei artroscopii la genunchiul stâng. Alaba este indisponibil din luna decembrie, după o ruptură de ligament încrucişat la genunchi.
Ralf Rangnick va anunţa lotul definitiv pentru turneul final până pe 7 iunie.
Austria va debuta la EURO 2024 pe 17 iunie, împotriva Franţei, urmând să mai înfrunte în faza grupelor echipele Poloniei şi Olandei.
Lotul provizoriu al Austriei este următorul:
Portari: Niklas Hedl (Rapid Viena), Tobias Lawal (LASK), Heinz Lindner (Union Saint-Gilloise/Belgia), Patrick Pentz (Brondby/Danemarca)
Fundaşi: Flavius Daniliuc (Salzburg), Kevin Danso (Lens/Franţa), Stefan Lainer (Borussia Moenchengladbach), Philipp Lienhart (Friburgo), Philipp Mwene (Mainz/Germania), Stefan Posch (Bologna/Italia), Leopold Querfeld (Rapid Viena), Gernot Trauner (Feyenoord/Olanda), Maximilian Woeber (Borussia Moenchengladbach/Germania)
Mijlocaşi: Christoph Baumgartner (RB Leipzig/Germania), Thierno Ballo (Wolfsberger AC), Florian Grillitsch (Hoffenheim/Germania), Marco Gruell (Rapid Viena), Florian Kainz (FC Koln/Germania), Konrad Laimer (Bayern Munchen/Germania), Alexander Prass (Sturm Graz), Marcel Sabitzer (Borussia Dortmund/Germania), Romano Schmid (Werder Bremen/Germania), Nicolas Seiwald (RB Leipzig/Germania), Patrick Wimmer (Wolfsburg/Germania)
Atacanţi: Marko Arnautovic (Inter Milano/Italia), Maximilian Entrup (Hartberg), Michael Gregoritsch (Freiburg/Germania), Matthias Seidl (Rapid Viena), Andreas Weimann (West Bromwich Albion/Anglia)